# สตาร์ เทรค

| สตาร์ เทรค |
| --- |
| โลโก้ *สตาร์ เทรค* ที่ปรากฏใน *ดิออริจินัลซีรีส์* |
| สร้างโดย | ยีน ร็อดเดนเบอร์รี |
| งานต้นฉบับ | *สตาร์ เทรค: ดิออริจินัลซีรีส์* |
| เจ้าของ | พาราเมาต์โกลบอล |
| ปี | ค.ศ. 1966–ปัจจุบัน |
| สื่อสิ่งพิมพ์ |
| หนังสือ | * รายชื่อผลงานสมมติ
* รายชื่อหนังสืออ้างอิง
* รายชื่อคู่มือทางเทคนิค
 |
| นวนิยาย | รายชื่อนวนิยาย |
| การ์ตูน | รายชื่อการ์ตูน |
| นิตยสาร | * *สตาร์ เทรค เอ็กซ์โพลเรอร์* (1995–ปัจจุบัน)
* *สตาร์ เทรค: เดอะแม็กกาซีน*
 |
| ภาพยนตร์และโทรทัศน์ |
| ภาพยนตร์ | รายชื่อภาพยนตร์ |
| ละครโทรทัศน์ | รายชื่อละครโทรทัศน์ |
| เกม |
| ดั้งเดิม | รายชื่อเกม |
| เบ็ดเตล็ด |
| สวนสนุก | สตาร์ เทรค: ดิเอ็กซ์ปีเรียนซ์ |
| นิทรรศการ | สตาร์ เทรค: ดิเอ็กซิบิชัน |
| เว็บไซต์ทางการ |
| www.startrek.com |

สตาร์ เทรค (อังกฤษ: *Star Trek*) เป็นสื่อแฟรนไชส์อเมริกันแนวนิยายวิทยาศาสตร์ สร้างโดย ยีน ร็อดเดนเบอร์รี โดยเริ่มต้นจากละครโทรทัศน์ชื่อเดียวกันที่ออกอากาศเมื่อทศวรรษ 1960 และก่อให้เกิดปรากฏการณ์วัฒนธรรมประชานิยมทั่วโลกอย่างรวดเร็ว แฟรนไชส์มีการขยายไปยังสื่อต่าง ๆ ได้แก่ ภาพยนตร์หลายเรื่อง, ละครโทรทัศน์หลายชุด, วิดีโอเกม, นวนิยายและหนังสือการ์ตูน *สตาร์ เทรค* เป็นหนึ่งในสื่อแฟรนไชส์ที่เป็นที่รู้จักและทำรายได้สูงสุดตลอดกาล

แฟรนไชส์เริ่มต้นด้วย *สตาร์ เทรค: ดิออริจินัลซีรีส์* โดยออกอากาศครั้งแรกในแคนาดาเมื่อวันที่ 6 กันยายน ค.ศ. 1966 ทางช่องโทรทัศน์ ซีทีวี ก่อนจะออกอากาศในสหรัฐเมื่อวันที่ 8 กันยายน ค.ศ. 1966 ทางช่องโทรทัศน์ เอ็นบีซี เป็นเวลาสามปี ละครชุดเล่าเรื่องราวการเดินทางของลูกเรือใน ยูเอสเอส *เอนเทอร์ไพรส์* ยานพาหนะสำรวจอวกาศสร้างโดย สหพันธ์แห่งดวงดาว ในช่วงศตวรรษที่ 23 โดยมีวัตถุประสงค์คือ "สำรวจโลกใหม่ที่ไม่รู้จัก เพื่อเสาะหาชีวิตใหม่ ๆ และอารยธรรมใหม่ ๆ เพื่อก้าวไปอย่างกล้าหาญ ณ ที่ซึ่งไม่เคยมีมนุษย์คนใดเคยไปมาก่อน" ในการสร้างสรรค์ *สตาร์ เทรค* ร็อดเดนเบอร์รี ได้รับแรงบัลดาลใจมาจากนวนิยายชุด *โฮเรโช ฮอร์นโบลเวอร์* ของ ซี. เอส. ฟอเรสเตอร์, นวนิยาย *การเดินทางของกัลลิเวอร์* ของ โจนาธาน สวิฟท์ เมื่อ ค.ศ. 1726, ภาพยนตร์เรื่อง *ฟอร์บิดเดินแพลนนิต* เมื่อ ค.ศ. 1956 และละครโทรทัศน์แนวตะวันตก เช่น *แวกอนเทรน*

เส้นเรื่องหลักของ *สตาร์ เทรค* ประกอบด้วย *ดิออริจินัลซีรีส์*, ละครโทรทัศน์แยกอีกเก้าชุด, ภาพยนตร์ชุด และการดัดแปลงเพิ่มเติมในสื่อต่าง ๆ หลัง *ดิออริจินัลซีรีส์* จบ การผจญภัยของตัวละครเดิม ดำเนินต่อไปใน *สตาร์ เทรค: ดิแอะนิเมเต็ดซีรีส์* จำนวน 22 ตอนและภาพยนตร์อีกหกเรื่อง ตั้งแต่ทศวรรษ 1980 เริ่มมีการกลับมาสร้างละครโทรทัศน์ *สตาร์ เทรค* อีกครั้ง โดยเป็นละครโทรทัศน์สามชุดที่มีเนื้อเรื่องต่อจาก *ดิออริจินัลซีรีส์* และเนื้อเรื่องก่อน *ดิออริจินัลซีรีส์* ได้แก่ *สตาร์ เทรค: เดอะเน็กซ์เจเนอเรชัน* เป็นการติดตามลูกเรือของยานอวกาศ *เอนเทอร์ไพรส์* ลำใหม่ โดยดำเนินเรื่องหลังละครโทรทัศน์ชุด *ดิออริจินัลซีรีส์* หนึ่งศตวรรษ, *สตาร์ เทรค: ดีพสเปซไนน์* และ *สตาร์ เทรค: วอยเอเจอร์* ดำเนินเรื่องช่วงเวลาในช่วงเดียวกับ *เดอะเน็กซ์เจเนอเรชัน* และ *สตาร์ เทรค: เอนเทอร์ไพรส์* ดำเนินเรื่องก่อน *ดิออริจินัลซีรีส์* ในช่วงแรกของการเดินทางระหว่างดวงดาวของมนุษย์ การผจญภัยของลูกเรือ *เดอะเน็กซ์เจเนอเรชัน* ดำเนินต่อไปในภาพยนตร์อีกสี่เรื่อง เมื่อปี ค.ศ. 2009 ภาพยนตร์ชุดได้รับการรีบูต ก่อให้เกิดเส้นเวลาใหม่ เรียกว่า เส้นเวลา*แคลวิน* โดยมีภาพยนตร์สามเรื่องถูกสร้างขึ้นที่ดำเนินเรื่องในเส้นเวลานี้ ละครโทรทัศน์ *สตาร์ เทรค* ล่าสุดที่ได้รับการฟื้นฟูใหม่ เริ่มต้นในปี ค.ศ. 2017 ได้แก่ *ดิสคัฟเวอรี่*, *พิคาร์ด*, *ชอร์ตเทรคส์*, *โลเวอร์เดกส์*, *โพรดิจี* และ *สเตรนจ์นิวเวิลด์ส* สามารถรับชมได้เฉพาะบนแพลตฟอร์มดิจิทัล

*สตาร์ เทรค* ทำให้เกิดปรากฏการณ์ลัทธิขึ้นเป็นเวลาหลายทศวรรษ แฟนของแฟรนไชส์นี้มักเรียกว่า "เทรคกี" (Trekkie) หรือ "เทรคเกอร์" (Trekkers) แฟรนไชส์ยังได้มีการขยายไปยังสื่อต่าง ๆ เช่น เกม, รูปแกะสลัก, นวนิยาย, ของเล่นและการ์ตูน *สตาร์ เทรค* เคยมีสวนสนุกตั้งอยู่ที่ลาสเวกัส ซึ่งเปิดเมื่อ ค.ศ. 1998 และปิดเมื่อเดือนกันยายน ค.ศ. 2008 มีสองพิพิธภัณฑ์นิทรรศการของสิ่งของต่าง ๆ ซึ่งเดินทางไปทั่วโลก ซีรีส์นั้นเต็มไปด้วยภาษาประดิษฐ์ เช่น ภาษาคลิงงอน *สตาร์ เทรค* ถูกนำไปล้อเลียนอยู่บ่อยครั้ง นอกจากนี้ ผู้ชมยังได้มีการผลิตผลงาน *สตาร์ เทรค* ด้วยตัวเอง

*สตาร์ เทรค* ถูกตั้งข้อสังเกตว่ามีอิทธิพลทางวัฒนธรรมเกินกว่าผลงานของนิยายวิทยาศาสตร์ และจุดยืนด้านสิทธิพลเมืองที่ก้าวหน้า *ดิออริจินัลซีรีส์* เป็นหนึ่งในรายการโทรทัศน์แรกที่มีนักแสดงหลากหลายเชื้อชาติที่ออกอากาศในสหรัฐ

## แนวคิดและฉากหลัง

สัญลักษณ์สตาร์ฟลีตที่พบเห็นได้ทั่วไปในแฟรนไชส์
ในช่วงต้นปี ค.ศ. 1964 ยีน ร็อดเดนเบอร์รี ได้เสนอโครงเรื่องย่อสำหรับละครโทรทัศน์แนวนิยายวิทยาศาสตร์ซึ่งต่อมากลายเป็น *สตาร์ เทรค* ถึงแม้ว่าเขาจะโฆษณาว่าเป็น แนวตะวันตกนอกโลก—เรียกว่า "*แวกอนเทรน* ไปยังดวงดาว"—เขาบอกเพื่อนเป็นการส่วนตัวว่าเขาลอกเลียนแบบมาจาก *การเดินทางของกัลลิเวอร์* ของ โจนาธาน สวิฟท์ ตั้งใจให้แต่ละตอนมีการแสดงอยู่สองระดับ: เป็นเรื่องราวการผจญภัยที่น่าตื่นเต้นและเป็นนิทานสอนเรื่องคุณธรรม

เรื่องราวของ *สตาร์ เทรค* ส่วนใหญ่แสดงให้เห็นถึงการผจญภัยของมนุษย์และเอเลี่ยนซึ่งเข้าประจำการในสตาร์ฟลีต, กองกำลังด้านมนุษยธรรมและรักษาสันติภาพของสหพันธ์แห่งดวงดาว ตัวละครเอกมีความไม่เห็นแก่ตัวและจะต้องใช้อุดมคติเหล่านี้กับอุปสรรคที่ยากลำบาก

ความขัดแย้งและมิติทางการเมืองมากมายใน *สตาร์ เทรค* เป็นตัวแทนอุปมานิทัศน์ของความเป็นจริงในวัฒนธรรมร่วมสมัย *ดิออริจินัลซีรีส์* ต้องการแก้ไขปัญหาที่เกิดขึ้นในทศวรรษ 1960 เช่นเดียวกับละครโทรทัศน์ชุดหลังที่สะท้อนปัญหาต่าง ๆ ที่เกิดขึ้นในทศวรรษนั้น ๆ ที่ออกอากาศ ปัญหาที่ปรากฏในละครโทรทัศน์ ประกอบด้วย สงครามและสันติภาพ, ค่าของความจงรักภักดีส่วนบุคคล, ลัทธิอำนาจนิยม, จักรวรรดินิยม, การต่อสู้ระหว่างชนชั้น, เศรษฐศาสตร์, คตินิยมเชื้อชาติ, ศาสนา, สิทธิมนุษยชน, ลัทธิกีดกันทางเพศ, คตินิยมสิทธิสตรีและบทบาทของเทคโนโลยี ร็อดเดนเบอร์รี กล่าวว่า: "[ในการสร้าง] โลกใหม่ที่มีกฎระเบียบใหม่, ผมสามารถออกแถลงการณ์เกี่ยวกับเรื่องเพศ, ศาสนา, เวียดนาม, การเมืองและขีปนาวุธข้ามทวีป อันที่จริงเราใส่สิ่งเหล่านั้นลงไปใน *สตาร์ เทรค* เรากำลังส่งสารออกไปและโชคดีที่พวกเขาทุกคนได้รับมันจากเครือข่ายโทรทัศน์" "ถ้าคุณพูดถึงคนสีม่วงบนดาวเคราะห์ที่ห่างไกล, พวกเขา (เครือข่ายโทรทัศน์) ไม่เคยเข้าใจเลย พวกเขากังวลเรื่องร่องอกของผู้หญิงมากกว่า พวกเขาจะส่งคนเซ็นเซอร์ลงไปที่ฉากกองถ่ายเพื่อวัดร่องอกของผู้หญิงจริง ๆ เพื่อให้แน่ใจว่าหน้าอกของเธอไม่แสดงมากเกินไป"

ร็อดเดนเบอร์รีตั้งใจให้รายการมีวาระทางการเมืองที่ก้าวหน้าเพื่อสะท้อนให้เห็นถึงการต่อต้านวัฒนธรรมที่เกิดขึ้นจากการเคลื่อนไหวของขบวนการคนหนุ่มสาว แม้ว่าเขาจะไม่เต็มใจให้ข้อมูลแก่เครือข่ายเกี่ยวกับเรื่องนี้ เขาต้องการให้ *สตาร์ เทรค* แสดงสิ่งที่มนุษยชาติอาจพัฒนาไปสู่ ถ้าเรียนรู้จากบทเรียนในอดีต โดยเฉพาะอย่างยิ่งโดยการยุติความรุนแรง ตัวอย่างที่เห็นได้ชัดคือมนุษย์ต่างดาวจากดาววัลแคน ที่ในอดีตใช้แต่ความรุนแรง แต่พวกเขาเรียนรู้ที่จะควบคุมอารมณ์ของตัวเอง ร็อดเดนเบอร์รียังให้ *สตาร์ เทรค* ส่งสารต่อต้านสงครามและให้สหพันธ์แห่งดวงดาวเป็นเหมือนองค์การสหประชาชาติในอุดมคติที่มองโลกในแง่ดี ความพยายามของเขาถูกต่อต้านโดยเครือข่ายเนื่องจากความกังวลเกี่ยวกับศักยภาพด้านการตลาด เช่น พวกเขาคัดค้านการยืนกรานของร็อดเดนเบอร์รีว่า *เอนเทอร์ไพรส์* ต้องมีลูกเรือหลากหลายเชื้อชาติ

## ประวัติศาสตร์และการสร้าง

### เส้นเวลา

### ยุค *ดิออริจินัลซีรีส์* (1965–1969)

ยีน ร็อดเดนเบอร์รี ผู้สร้าง, อำนวยการสร้างและเขียนบท *สตาร์ เทรค*
นาวาโทสป็อคและกัปตันเจมส์ ที. เคิร์ก แสดงโดย เลนเนิร์ด นีมอยและวิลเลียม แชตเนอร์ ใน *ดิออริจินัลซีรีส์*
เมื่อต้นปี ค.ศ. 1964 ยีน ร็อดเดนเบอร์รี ได้เสนอโครงเรื่องย่อสำหรับละครโทรทัศน์ให้กับ เดซิลูโปรดักชันส์ เรียกว่าเป็น "*แวกอนเทรน* ไปยังดวงดาว" ลูซิลล์ บอล หัวหน้าสตูดิโอของเดซิลูมีส่วนสำคัญในการอนุมัติการสร้างละครชุดนี้ เดซิลูทำงานร่วมกับร็อดเดนเบอร์รีในการพัฒนาโครงเรื่องจนกลายเป็นบทละครโทรทัศน์ ซึ่งต่อมาได้ไปเสนอต่อเอ็นบีซี

เอ็นบีซี ออกทุนสร้างทำตอนนำร่อง มีชื่อตอนว่า "กรง (The Cage)" นำแสดงโดย เจฟฟรีย์ ฮันเตอร์ เป็น กัปตัน คริสโตเฟอร์ ไพค์ ของยาน*เอนเทอร์ไพรส์* เอ็นบีซีปฏิเสธตอนนำร่องนี้ แต่ว่าผู้บริหารยังคงประทับใจในแนวคิดนี้ และทำการตัดสินใจที่แปลกโดยการสั่งให้สร้างตอนนำร่องตอนที่สอง มีชื่อตอนว่า "ที่ที่ไม่มีมนุษย์คนใดเคยไปเยือนมาก่อน (Where No Man Has Gone Before)"

ขณะที่เรตติงรายการในช่วงแรกนั้นสูง เรตติงเฉลี่ยหลังจบปีที่หนึ่งนั้นร่วงลงไปที่ 52 จาก 94 รายการ เอ็นบีซีขู่ว่าจะยกเลิกรายการระหว่างการออกอากาศปีที่สองเพราะไม่พอใจที่เรตติงรายการต่ำ ฐานแฟนคลับของรายการ นำโดย โย ทริมเบิล ทำการรณรงค์การเขียนจดหมายร้องเรียนเป็นประวัติการณ์ให้เครือข่ายนั้นรักษารายการไว้ เอ็นบีซีต่ออายุรายการแต่ว่าย้ายเวลาออกอากาศจากช่วงไพร์มไทม์ไป "ช่วงมรณะในคืนวันศุกร์" (20:00 น. ถึง 23:00 น.) เพื่อเป็นการลดต้นทุนของรายการ ร็อดเดนเบอร์รี ประท้วงด้วยการลาออกจากการเป็นผู้อำนวยการสร้างและลดการมีส่วนร่วมโดยตรงของเขาใน *สตาร์ เทรค* ทำให้ เฟรด ไฟร์เบอร์เกอร์ ทำหน้าที่แทนในปีที่สามซึ่งเป็นปีสุดท้ายของรายการ แม้จะมีการรณรงค์เขียนจดหมายมาอีก เอ็นบีซีก็ยกเลิกรายการหลังออกอากาศได้สามปี จำนวนตอนทั้งหมด 79 ตอน

### การเกิดใหม่หลัง *ดิออริจินัลซีรีส์* (1969–1991)

หลังดิออริจินัลซีรีส์ถูกยกเลิก เดซิลูซึ่งตอนนั้นได้ถูกเปลี่ยนชื่อพาราเมาต์เทเลวิชันแล้ว ได้รับใบอนุญาตในการออกอากาศหลายช่อง เพื่อช่วยชดเชยค่าถ่ายทำที่เสียไป การออกอากาศซ้ำเริ่มช่วงปลายปี ค.ศ. 1969 และในช่วงปลายทศวรรษ 1970 รายการได้ออกอากาศในประเทศมากกว่า 150 ช่องและในตลาดต่างประเทศอีก 60 ช่อง ช่วยทำให้ *สตาร์ เทรค* เกิดการสร้างลักธิตามมามากกว่าความนิยมในช่วงออกอากาศครั้งแรก

สัญญาณหนึ่งของความนิยมที่เพิ่มขึ้นของรายการนั้นคือ งานประชุม *สตาร์ เทรค* ครั้งแรก จัดขึ้นเมื่อวันที่ 21–23 มกราคม ค.ศ. 1972 ที่เมืองนิวยอร์ก แม้ว่าในตอนแรกนั้นคาดว่าจะมีผู้เข้าร่วมเพียงไม่กี่ร้อยคนเท่านั้น สุดท้ายมีแฟนหลายพันคนมาเข้าร่วมงานด้วย แฟน *สตาร์ เทรค* ยังคงเข้าร่วมงานลักษณะนี้ทั่วโลกอย่างต่อเนื่อง

การประสบความสำเร็จใหม่อีกครั้งของรายการนำไปสู่แนวคิดในการฟื้นฟูแฟรนไชส์ ฟิลเมชันร่วมกับพาราเมาต์เทเลวิชัน สร้าง *สตาร์ เทรค: ดิแอะนิเมเต็ดซีรีส์* รายการแรกหลังดิออริจินัลซีรีส์ โดยออกอากาศทางเอ็นบีซีช่วงเช้าวันเสาร์ จำนวน 22 ตอน ตอนละครึ่งชั่วโมงมากกว่าสองปี ตั้งแต่ปี ค.ศ. 1973 ถึง 1974 แม้ว่าจะมีอายุสั้น เพราะเป็นเรื่องปกติของการสร้างแอนิเมชันในช่วงเวลานั้น รายการได้รับรางวัลเอมมีหนึ่งรางวัลคือ "รายการยอดเยี่ยม" พาราเมาต์พิกเจอส์และร็อดเดนเบอร์รี เริ่มต้นพัฒนาละครโทรทัศน์ใหม่ มีชื่อว่า *สตาร์ เทรค: เฟส 2* เมื่อเดือนพฤษภาคม ค.ศ. 1975 เพื่อตอบสนองต่อความนิยมใหม่ของแฟรนไชส์ การทำงานกับละครโทรทัศน์ต้องสิ้นสุดลงเมื่อช่อง พาราเมาต์เทเลวิชันเซอร์วิส ถูกยกเลิกไปก่อน

หลังความสำเร็จของภาพยนตร์นิยายวิทยาศาสตร์ *สตาร์ วอร์ส* และ *มนุษย์ต่างโลก*, พาราเมาต์ได้ปรับตอนนำร่องที่เคยวางแผนไว้ใน *เฟส 2* นำมาสร้างเป็นภาพยนตร์ *สตาร์ เทรค: บทเริ่มต้นแห่งการเดินทาง* ภาพยนตร์ฉายที่อเมริกาเหนือเมื่อวันที่ 7 ธันวาคม ค.ศ. 1979 โดยมีความคิดเห็นที่หลากหลายจากนักวิจารณ์ ภาพยนตร์ทำเงิน 139 ล้านดอลลาร์สหรัฐทั่วโลก ซึ่งต่ำกว่าที่คาดหวังไว้แต่ก็เพียงพอที่พาราเมาต์จะสร้างภาคต่อ สตูดิโอบังคับให้ร็อดเดนเบอร์รีสละการควบคุมทางความคิดสร้างสรรค์ของภาคต่อในอนาคต

ความสำเร็จของภาพยนตร์ภาคต่อ *สตาร์ เทรค 2 ศึกสลัดอวกาศ* ทำให้แฟรนไชส์กลับมาทำเงินอีกครั้ง ถึงแม้ว่าจะทำเงินได้น้อยกว่าภาพยนตร์เรื่องแรก แต่ก็ได้กำไรเนื่องจากทุนสร้างที่ต่ำกว่า พาราเมาต์สร้างภาพยนตร์ *สตาร์ เทรค* หกเรื่องระหว่างปี ค.ศ. 1979 ถึง 1991 โดยนักแสดงจาก *ดิออริจินัลซีรีส์* กลับมารับบทเดิมของตัวเองในทุกเรื่อง

ด้วยความนิยมของภาพยนตร์ *สตาร์ เทรค* ทำให้แฟรนไชส์ได้กลับมาออกอากาศทางโทรทัศน์อีกครั้ง โดยมี *สตาร์ เทรค: เดอะเน็กซ์เจเนอเรชัน* ออกอากาศในปี ค.ศ. 1987 พาราเมาต์เลือกที่จะออกอากาศหลายช่องแทนที่จะออกอากาศเพียงช่องเดียว ละครชุดนี้ดำเนินเรื่องหลัง *ดิออริจินัลซีรีส์* หนึ่งศตวรรษ โดยติดตามการผจญภัยของยานอวกาศ *เอนเทอร์ไพรส์* ลำใหม่และลูกเรือใหม่

### ยุคละครโทรทัศน์หลังร็อดเดนเบอร์รี (1991–2005)

เหล่านักแสดงที่แสดงเป็นกัปตันในละครชุดห้าเรื่องแรกของ *สตาร์ เทรค* ที่งาน *เดสติเนชันสตาร์ เทรค* ในลอนดอน
หลัง *สตาร์ เทรค: บทเริ่มต้นแห่งการเดินทาง*, บทบาทของร็อดเดนเบอร์รีก็เปลี่ยนจากผู้อำนวยการสร้างเป็นที่ปรึกษาด้านความคิดสร้างสรรค์โดยมีส่วนร่วมน้อยที่สุดต่อภาพยนตร์ ในขณะที่มีส่วนร่วมอย่างมากกับการสร้าง *เดอะเน็กซ์เจเนอเรชัน* ร็อดเดนเบอร์รีเสียชีวิตเมื่อวันที่ 24 ตุลาคม ค.ศ. 1991 ทำให้ผู้อำนวยการสร้าง ริก เบอร์แมน เข้ามาควบคุมแฟรนไชส์ *สตาร์ เทรค* ได้กลายเป็นที่รู้จักกันภายในพาราเมาต์ว่าเป็น "เดอะแฟรนไชส์", เพราะความสำเร็จที่ที่ยิ่งใหญ่ ทำให้เป็นเสาเต็นท์ของสตูดิโออยู่บ่อยครั้งเมื่อโครงการอื่นล้มเหลว *เดอะเน็กซ์เจเนอเรชัน* เป็นละครโทรทัศน์ *สตาร์ เทรค* ที่มีเรตติงสูงที่สุดและกลายเป็นรายการที่มีการออกอากาศมากที่สุดในช่วงปีสุดท้ายของการออกอากาศทั้งหมดเจ็ดปี ความสำเร็จของ *เดอะเน็กซ์เจเนอเรชัน* ทำให้พาราเมาต์ปล่อยละครโทรทัศน์แยกออกมา ชื่อว่า *ดีพสเปซไนน์* ในปี ค.ศ. 1993 ถึงแม้ว่าจะไม่เป็นที่นิยมเท่ากับ *เดอะเน็กซ์เจเนอเรชัน* แต่ก็มีเรตติงเพียงพอสำหรับการออกอากาศทั้งหมดเจ็ดปี

เมื่อเดือนมกราคม ค.ศ. 1995 ไม่กี่เดือนหลัง *เดอะเน็กซ์เจเนอเรชัน* จบลง พาราเมาต์ได้ปล่อยละครโทรทัศน์ลำดับที่สี่ ชื่อว่า *วอยเอเจอร์* ความนิยมของ *สตาร์ เทรค* ถึงจุดอิ่มตัวในช่วงกลางทศวรรษ 1990 ด้วย *ดีพสเปซไนน์* และ *วอยเอเจอร์* ออกอากาศควบคู่กันไปและการฉายภาพยนตร์สามจากสี่เรื่องที่มีนักแสดงจาก *เดอะเน็กซ์เจเนอเรชัน* ในปี ค.ศ. 1994, 1996 และ 1998 โดยในปี ค.ศ. 1998 *สตาร์ เทรค* เป็นทรัพย์สินที่สำคัญที่สุดของพาราเมาต์ กำไรที่มหาศาลจาก "เดอะแฟรนไชส์" ทำให้มีเงินมากพอที่จะสนับสนุนการทำงานของสตูดิโอทั้งหมด *วอยเอเจอร์* กลายเป็นรายการเรือธงใหม่ของช่อง ยูไนเต็ดพาราเมาต์เน็ตเวิร์ก (UPN) และทำให้เป็นเครือข่ายหลักแรกของละครโทรทัศน์ *สตาร์ เทรค* ตั้งแต่ฉบับดั้งเดิม

หลัง *วอยเอเจอร์* จบลง ยูพีเอ็นได้ผลิต *เอนเทอร์ไพรส์* ละครโทรทัศน์ที่ดำเนินเรื่องก่อน *สตาร์ เทรค* ฉบับดั้งเดิม *เอนเทอร์ไพรส์* ไม่ได้มีเรตติงสูงเท่ากับละครโทรทัศน์ก่อนหน้านี้และยูพีเอ็นขู่ว่าจะยกเลิกรายการหลังจบปีที่สาม เหล่าแฟน ๆ ทำแคมเปญช่วยรักษารายการไว้เหมือนกับตอนที่เคยช่วยปีที่สามของ *ดิออริจินัลซีรีส์* พาราเมาต์ต่ออายุ *เอนเทอร์ไพรส์* สำหรับปีที่สี่ แต่ย้ายไปช่วงมรณะในคืนวันศุกร์ เหมือนกับ *ดิออริจินัลซีรีส์* เรตติงของ *เอนเทอร์ไพรส์* ร่วงในช่วงเวลานั้นและยูพีเอ็นยกเลิกรายการหลังออกอากาศจบในปีที่สี่ *เอนเทอร์ไพรส์* ออกอากาศตอนสุดท้ายเมื่อวันที่ 13 พฤษภาคม ค.ศ. 2005 กลุ่มแฟนคลับชื่อ "Save *Enterprise*" พยายามที่จะรักษารายการไว้โดยพยายามระดุมทุนจำนวน 30 ล้านดอลลาร์สหรัฐ เพื่อออกทุนส่วนตัวให้กับปีที่ห้าของ *เอนเทอร์ไพรส์* แม้ว่าจะรวบรวมเงินได้มากพอ แต่พยายามก็ล้มเหลว เนื่องจากพาราเมาต์ไม่รับเงินดังกล่าว การยกเลิกของ *เอนเทอร์ไพรส์* ทำให้การออกอากาศบนโทรทัศน์ต่อเนื่องยาวนานสิบแปดปีของ *สตาร์ เทรค* สิ้นสุดลง *เนเมซิส* ทำเงินได้ไม่ดีในปี ค.ศ. 2002 ทำให้เกิดความไม่แน่นอนต่ออนาคตของแฟรนไชส์ พาราเมาต์ได้ปลดเบอร์แมน ผู้อำนวยการสร้างของแฟรนไชส์ ออกจากการควบคุม *สตาร์ เทรค*

### ภาพยนตร์รีบูต (เส้นเวลา *แคลวิน*) (2005–2016)

เมื่อปี ค.ศ. 2007 พาราเมาต์ได้ว่าจ้างทีมงานสร้างสรรค์ใหม่เพื่อเสริมความมั่นคงของแฟรนไชส์บนจอภาพยนตร์ นักเขียน โรเบอร์โต โอจี และ อเล็กซ์ เคิร์ตแมน และ ผู้อำนวยการสร้าง เจ.เจ. แอบรัมส์ มีอิสระที่จะสร้างความรู้สึกใหม่ ๆ ต่อแฟรนไชส์ ทีมงานได้สร้างภาพยนตร์ลำดับที่สิบเอ็ดของแฟรนไชส์ *สตาร์ เทรค: สงครามพิฆาตจักรวาล* ฉายเมื่อเดือนพฤษภาคม ค.ศ. 2009 ภาพยนตร์มีการนำเสนอนักแสดงใหม่ที่แสดงเป็นลูกเรือของละครโทรทัศน์เดิม *สตาร์ เทรค: สงครามพิฆาตจักรวาล* เป็นภาพยนตร์ที่ดำเนินเรื่องก่อนหน้าละครโทรทัศน์เดิมในเส้นเวลาที่แตกต่าง ซึ่งภายหลังตั้งชื่อว่าเส้นเวลา *แคลวิน* ทำให้ภาพยนตร์เรื่องนี้และภาคต่อเป็นอิสระจากความจำเป็นที่จะต้องสอดคล้องกับเส้นเวลาเดิมของแฟรนไชส์ ภาพยนตร์ *สตาร์ เทรค* ลำดับที่สิบเอ็ดนั้นมีแคมเปญการตลาดสำหรับกลุ่มเป้าหมายที่ไม่ใช่แฟน แม้จะระบุในโฆษณาของภาพยนตร์เรื่องนี้ว่า "นี่ไม่ใช่ *สตาร์ เทรค* ของพ่อคุณ"

ภาพยนตร์เรื่องนี้ประสบความสำเร็จทั้งคำวิจารณ์และทางการเงิน โดยทำเงินมากกว่าภาพยนตร์ *สตาร์ เทรค* เรื่องใด ๆ ก่อนหน้านี้ (คิดเป็นดอลลาร์ที่ปรับอัตราเงินเฟ้อแล้ว) ส่งผลให้ภาพยนตร์ได้รับ รางวัลออสการ์ เป็นครั้งแรกของแฟรนไชส์ (ในสาขาแต่งหน้ายอดเยี่ยม) นักแสดงหลักของภาพยนตร์ได้เซ็นสัญญาแสดงภาพยนตร์อีกสองภาค ภาพยนตร์ภาคต่อ *สตาร์ เทรค ทะยานสู่ห้วงมืด* ฉายรอบปฐมทัศน์ที่ซิดนีย์ ออสเตรเลีย เมื่อวันที่ 23 เมษายน ค.ศ. 2013 และฉายในสหรัฐเมื่อวันที่ 17 พฤษภาคม ค.ศ. 2013 แม้ว่าภาพยนตร์ภาคต่อจะไม่ได้ทำเงินในอเมริกาเหนือมากเท่ากับภาคก่อนหน้านี้ แต่สามารถทำเงินในตลาดต่างประเทศได้อย่างมาก ทำให้ *ทะยานสู่ห้วงมืด* เป็นภาพยนตร์ที่ประสบความสำเร็จมากที่สุดในแฟรนไชส์ ภาพยนตร์ลำดับที่สิบสาม *สตาร์ เทรค ข้ามขอบจักรวาล* ฉายเมื่อวันที่ 22 กรกฎาคม ค.ศ. 2016 ภาพยนตร์ประสบปัญหาหลายอย่างก่อนเริ่มถ่ายทำและบทภาพยนตร์ผ่านการเขียนใหม่อยู่หลายครั้ง ถึงแม้ว่าภาพยนตร์จะได้รับคำวิจารณ์ที่ดี แต่กลับทำเงินได้อย่างน่าผิดหวัง

### การขยายของจักรวาลสตาร์ เทรค (2017–ปัจจุบัน)

ซีบีเอส ปฏิเสธข้อเสนอต่าง ๆ ในช่วงกลางทศวรรษ 2000 ในการเริ่มต้นแฟรนไชส์ใหม่ โดยมีข้อเสนอจากบุคคลต่าง ๆ ได้แก่ ผู้กำกับภาพยนตร์ ไบรอัน ซิงเกอร์, เจ. ไมเคิล สเตรซินสกี ผู้สร้าง *บาบีลอน 5* และ โจนาทาน เฟรกส์และวิลเลียม แชตเนอร์ นักแสดงจาก *สตาร์ เทรค* บริษัทยังปฏิเสธที่จะสร้างแอนิเมชันในรูปแบบเว็บซีรีส์ด้วย แม้ว่าการขาดหายไปของการออกอากาศบนโทรทัศน์ของแฟรนไชส์ แต่คลังภาพยนตร์ *สตาร์ เทรค* กลับสามารถเข้าถึงได้โดยผู้ชมทั่วไป เนื่องจากการเพิ่มขึ้นของบริการสตรีมมิ่ง เช่น เน็ตฟลิกซ์และแอมะซอนไพรม์วิดีโอ เพื่อใช้ประโยชน์จากแนวโน้มนี้, ซีบีเอสดึงแฟรนไชส์กลับมาบนจอเล็กอีกครั้งด้วยซีรีส์ *สตาร์ เทรค: ดิสคัฟเวอรี* เพื่อช่วยในการเปิดตัวและดึงดูดคนให้มาเป็นสมาชิกบริการสตรีมมิ่งของตัวเองในชื่อ ซีบีเอสออลแอคเซส ปีแรกของ *ดิสคัฟเวอรี* นั้นเปิดให้ชมเมื่อวันที่ 24 กันยายน ค.ศ. 2017 ปีที่สองเปิดให้ชมในเดือนมกราคม ค.ศ. 2019 ปีที่สามประกาศเมื่อวันที่ 27 กุมภาพันธ์ ค.ศ. 2019
ในขณะที่ *ดิสคัฟเวอรี* เปิดให้ชมในสหรัฐเฉพาะบนซีบีเอสออลแอคเซส เน็ตฟลิกซ์เป็นเจ้าของสิทธ์ในการเผยแพร่ทั่วโลก เพราะเป็นบริษัทที่ให้เงินทุนในการสร้างรายการทั้งหมด

ซีรีส์ออลแอคเซสลำดับที่สอง *สตาร์ เทรค: พิคาร์ด* มีแพทริก สจวตกลับมารับบทเดิมเป็น ฌอง-ลุค พิคาร์ด เปิดให้ชมครั้งแรกเมื่อวันที่ 23 มกราคม ค.ศ. 2020 ผ่านแอมาซอนไพร์มวิดีโอ ซึ่งเปิดให้ชมทั่วโลก ไม่เหมือนกับ *ดิสคัฟเวอรี* ซีบีเอสยังได้ปล่อย *สตาร์ เทรค: ชอร์ตเทรคส์* ซึ่งเป็นซีรีส์รวมตอนสั้นซึ่งปล่อยระหว่าง *ดิสคัฟเวอรี* และ *พิคาร์ด*

*สตาร์ เทรค* ได้กลับมาอยู่ในรูปแบบแอนิเมชันอีกครั้งใน *โลเวอร์เดกส์* แอนิเมชันแนวตลกผู้ใหญ่ สร้างโดยผู้เขียน *ริค แอนด์ มอร์ตี้* ไมก์ แมกมาฮาน ออกอากาศครั้งแรกเมื่อวันที่ 6 สิงหาคม ค.ศ. 2020 บนซีบีเอสออลแอคเซส ซีรีส์แอนิเมชันอีกเรื่องหนึ่ง *โพรดิจี* กำลังอยู่ในขั้นตอนการพัฒนา สำหรับช่องนิคคาโลเดียน กำหนดออกอากาศในปี ค.ศ. 2021

นอกจากนี้ยังมี *สตาร์ เทรค: สเตรนจ์นิวเวิลด์ส* ซีรีส์สตรีมมิงที่ติดตามเรื่องราวของลูกเรือยานเอนเทอร์ไพรส์ โดยมีกัปตันไพค์จาก *ดิสคัฟเวอรี* ปีสอง เป็นกัปตัน ซึ่งได้ประกาศเมื่อวันที่ 15 พฤษภาคม ค.ศ. 202 และซีรีส์เกี่ยวกับ ฟิลิปปา จอร์โจว์ ตัวละครจาก *ดิสคัฟเวอรี* กำลังอยู่ในขั้นตอนการพัฒนา เป้าหมายของซีบีเอสคือมีเนื้อหา *สตาร์ เทรค* ตลอดทั้งปีบนออลแอคเซส

## ละครโทรทัศน์

ละครโทรทัศน์ สตาร์ เทรค ประกอบด้วย ละครชุดคนแสดงแปดเรื่อง, แอนิเมชันชุดสามเรื่องและละครโทรทัศน์สั้นหนึ่งเรื่อง ได้แก่ *ดิออริจินัลซีรีส์*, *ดิแอะนิเมเต็ดซีรีส์*, *เดอะเน็กซ์เจเนอเรชัน*, *ดีพสเปซไนน์*, *วอยเอเจอร์*, *เอนเทอร์ไพรส์*, *ดิสคัฟเวอรี*, *ชอร์ตเทรคส์*, *พิคาร์ด*, *โลเวอร์เดกส์*, *โพรดิจี* และ *สเตรนจ์นิวเวิลด์ส* รวมทั้งหมด 952 ตอน ตลอด 51 ปีของละครโทรทัศน์

| ซีรีส์ | จำนวนปี | จำนวนตอน | วันออกอากาศครั้งแรก |
| --- | --- | --- | --- |
| วันแรก | วันสุดท้าย | เครือข่าย |
| *ดิออริจินัลซีรีส์* | 3 | 79 | 8 กันยายน ค.ศ. 1966 – 3 มิถุนายน ค.ศ. 1969 (1966-09-08 – 1969-06-03) |
| *ดิแอะนิเมเต็ดซีรีส์* | 2 | 22 | 8 กันยายน ค.ศ. 1973 – 12 ตุลาคม ค.ศ. 1974 (1973-09-08 – 1974-10-12) |
| *เดอะเน็กซ์เจเนอเรชัน* | 7 | 178 | 28 กันยายน ค.ศ. 1987 – 23 พฤษภาคม ค.ศ. 1994 (1987-09-28 – 1994-05-23) |
| *ดีพสเปซไนน์* | 7 | 176 | 4 มกราคม ค.ศ. 1993 – 31 พฤษภาคม ค.ศ. 1999 (1993-01-04 – 1999-05-31) |
| *วอยเอเจอร์* | 7 | 172 | 16 มกราคม ค.ศ. 1995 – 23 พฤษภาคม ค.ศ. 2001 (1995-01-16 – 2001-05-23) |
| *เอนเทอร์ไพรส์* | 4 | 98 | 26 กันยายน ค.ศ. 2001 – 13 พฤษภาคม ค.ศ. 2005 (2001-09-26 – 2005-05-13) |
| *ดิสคัฟเวอรี่* | 5 | 65 | 24 กันยายน ค.ศ. 2017 – 30 พฤษภาคม ค.ศ. 2024 (2017-09-24 – 2024-05-30) |
| *ชอร์ตเทรคส์* | 2 | 10 | 4 ตุลาคม ค.ศ. 2018 – 9 มกราคม ค.ศ. 2020 (2018-10-04 – 2020-01-09) |
| *พิคาร์ด* | 3 | 30 | 23 มกราคม ค.ศ. 2020 – 20 เมษายน ค.ศ. 2023 (2020-01-23 – 2023-04-20) |
| *โลเวอร์เดกส์* | 5 | 50 | 6 สิงหาคม ค.ศ. 2020 – 19 ธันวาคม ค.ศ. 2024 (2020-08-06 – 2024-12-19) |
| *โพรดิจี* | 2 | 40 | 28 ตุลาคม ค.ศ. 2021 – 1 กรกฎาคม ค.ศ. 2024 (2021-10-28 – 2024-07-01) |
| *สเตรนจ์นิวเวิลด์ส* | 3 | 30 | 5 พฤษภาคม ค.ศ. 2022 (2022-05-05) – ปัจจุบัน |
| *สตาร์ฟลีตอะคาเดมี* | 1 | 2 | 15 มกราคม ค.ศ. 2026 (2026-01-15) – ปัจจุบัน |

### *ดิออริจินัลซีรีส์* (1966–1969)

โลโก้ *ดิออริจินัลซีรีส์*
สตาร์ เทรค: ดิออริจินัลซีรีส์, หรือมักจะย่อว่า TOS, ได้ออกอากาศครั้งแรกทางช่อง เอ็นบีซี เมื่อวันที่ 8 กันยายน ค.ศ. 1966 โดยรายการเล่าถึงลูกเรือของยานอวกาศ ยูเอสเอส *เอนเทอร์ไพรส์* กับภารกิจห้าปี "เพื่อก้าวไปอย่างกล้าหาญ ณ ที่ซึ่งไม่เคยมีมนุษย์คนใดเคยไปมาก่อน!" ระหว่างที่ออกอากาศครั้งแรกนั้น รายการได้เข้าชิงรางวัลอูโกสำหรับการนำเสนอละครยอดเยี่ยมอยู่หลายครั้งและชนะ 2 ครั้ง

หลังจากออกอากาศได้ 3 ปี ช่องเอ็นบีซีก็ได้ยกเลิกรายการ โดยตอนสุดท้ายออกอากาศเมื่อวันที่ 3 มิถุนายน ค.ศ. 1969 มีการเขียนคำร้องช่วงใกล้จะสิ้นสุดปีที่สองเพื่อที่จะรักษารายการไว้ มีนักศึกษาจากสถาบันเทคโนโลยีแคลิฟอร์เนียลงนามเป็นจำนวนมากและการที่ได้เข้าชิงรางวัลอูโกหลายครั้งอาจจะช่วยได้ อย่างไรก็ตาม รายการเป็นที่นิยมอย่างมากกับแฟน ๆ นิยายวิทยาศาสตร์และนักศึกษาวิศวกรรม แม้เนลสันเรตติงจะระบุไว้ว่ามีเรตติงต่ำ ต่อมารายการมีความนิยมเพิ่มขึ้นจากการออกอากาศซ้ำและเกิดการก่อตั้งลักธิตามมา

### *ดิแอะนิเมเต็ดซีรีส์* (1973–1974)

โลโก้ "ดิแอะนิเมเต็ดซีรีส์"
สตาร์ เทรค: ดิแอะนิเมเต็ดซีรีส์ (Star Trek: The Animated Series) หรือในชื่อย่อ "*TAS*" ผลิตโดย ฟิลเมชัน ออกอากาศ 2 ปี ตั้งแต่ปี ค.ศ. 1973 ถึง ค.ศ. 1974 โดยนักแสดงหลักจาก ดิออริจินัลซีรีส์ ยังคงมาให้เสียงตัวละครเดิม และยังมีนักเขียนบทจาก *ดิออริจินัลซีรีส์* มาเขียนบทให้ ดิแอะนิเมเต็ดซีรีส์ ด้วย เนื่องจากเป็นรูปแบบแอนิเมชัน ทำให้สามารถสร้างพื้นที่ต่างดาวและสิ่งมีชีวิต ได้แปลกใหม่มากขึ้น แต่ก็ไม่ได้รับความนิยมมากนัก เนื่องจากใช้ฉากเก่ามากเกินไปและยังมีข้อผิดพลาดในการเคลื่อนไหวของแอนิเมชันและคิวดนตรี ซึ่งทำให้ชื่อเสียงของซีรีส์มัวหมอง ยีน ร็อดเดนเบอร์รี มักพูดอยู่เสมอว่าแอนิเมชันนี้ไม่จัดเป็นเส้นเรื่องหลัก

*ดิแอะนิเมเต็ดซีรีส์* เป็นซีรีส์ *สตาร์ เทรค* แรกที่ชนะรางวัล เอมมี เมื่อวันที่ 15 พฤษภาคม ค.ศ. 1975 ซีรีส์ได้นำกลับมาออกอากาศใหม่เป็นเวลาสั้น ๆ ทางช่อง นิคคาโลเดียน ช่วงกลางทศวรรษ 1980 และ ช่องไซ-ไฟ ช่วงกลางทศวรรษ 1990 มีการวางจำหน่ายซีรีส์นี้ในรูปแบบ เลเซอร์ดิส เมื่อช่วงกลางทศวรรษ 1980 รูปแบบวิดีโอเทป 11 ชุด เมื่อปี ค.ศ. 1989, รูปแบบดีวีดี เมื่อปี ค.ศ. 2006 และรูปแบบบลู-เรย์ เมื่อปี ค.ศ. 2016

### *เดอะเน็กซ์เจเนอเรชัน* (1987–1994)

โลโก้ *เดอะเน็กซ์เจเนอเรชัน*
สตาร์ เทรค: เดอะเน็กซ์เจเนอเรชัน (Star Trek: The Next Generation), หรือมักใช้อักษรย่อว่า TNG, ดำเนินเรื่องหลัง *ดิออริจินัลซีรีส์* ประมาณหนึ่งศตวรรษ (2364–2370) โดยมียานอวกาศ *เอนเทอร์ไพรส์* ลำใหม่ (NCC-1701-D) และลูกเรือใหม่

ออกอากาศครั้งแรกเมื่อวันที่ 28 กันยายน ค.ศ. 1987 และออกอากาศทั้งหมดเจ็ดปี เป็นละครโทรทัศน์ *สตาร์ เทรค* ที่มีเรตติงสูงที่สุดและกลายเป็นรายการโทรทัศน์ที่ออกอากาศหลายช่องแล้วมีเรตติงสูงที่สุดในช่วงปีท้าย ๆ ของการออกอากาศ เป็นตัวผลักดันให้กับละครโทรทัศน์อื่น มีความสัมพันธ์และเชื้อชาติใหม่ ๆ เกิดขึ้นใน *เดอะเน็กซ์เจเนอเรชัน* กลายเป็นพื้นฐานให้กับตอนใน *ดีพสเปซไนน์* และ *วอยเอเจอร์* *เดอะเน็กซ์เจเนอเรชัน* เข้าชิงและได้รับรางวัลเอมีหลายครั้ง—เช่น ละครโทรทัศน์ยอดเยี่ยมในปีสุดท้าย—รางวัลอูโกสองรางวัล, และรางวัลพีบอดีสำหรับรายการโทรทัศน์ยอดเยี่ยมหนึ่งตอน

### *ดีพสเปซไนน์* (1993–1999)

โลโก้ *ดีพสเปซไนน์*
สตาร์ เทรค: ดีพสเปซไนน์ (Star Trek: Deep Space Nine), หรือมักใช้อักษรย่อว่า DS9, ดำเนินเรื่องช่วงปีสุดท้ายและทันทีหลัง *เน็กซ์เจเนอเรชัน* (2369–2375) ออกอากาศครั้งแรกเมื่อวันที่ 3 มกราคม ค.ศ. 1993 และออกอากาศทั้งหมดเจ็ดปี สิ่งที่แตกต่างจากละครโทรทัศน์ *สตาร์ เทรค* อื่นคือ *ดีพสเปซไนน์* ดำเนินเรื่องในสถานีอวกาศในชื่อเดียวกันมากกว่าบนยานอวกาศ

รายการเริ่มต้นหลังชาวคาร์แดสเซียยึดดาวเบจอร์ กลุ่มปลดปล่อยชาวเบจอร์ขอร้องให้สหพันธ์แห่งดวงดาวช่วยมาบริหารสถานีอวกาศใกล้กับเบจอร์หลังสหพันธ์ควบคุมสถานีได้แล้ว กลุ่มตัวละครเอกนั้นค้นพบรูหนอนที่เสถียรภาพสามารถเข้าไปแล้วไปโผล่ที่แกรมมาควอแดรนต์ได้ ทำให้เบจอร์และสถานีเป็นสถานที่สำคัญทางยุทธศาสตร์ รายการบันทึกเหตุการณ์ของลูกเรือของสถานี, นำโดย ผู้บัญชาการ เบนจามิน ซิสโก (เอฟเวอรี บรูคส์), และ ผู้พัน คีรา นีรีส (นะนา วิซิเทอร์)

*ดีพสเปซไนน์* แตกต่างจาก *เทรค* ก่อนหน้านี้คือ การเล่าเรื่องที่ต่อเนื่องและยาวนาน, ความขัดแย้งของตัวละคร, และ ประเด็นทางศาสนา—ทุกองค์ประกอบนั้น นักวิจารณ์และผู้ชมต่างชื่นชมอย่างมาก แต่เป็นสิ่งที่ถูกห้ามโดยร็อดเดนเบอร์รี เมื่อเขาเป็นผู้อำนวยการสร้าง *ดิออริจินัลซีรีส์* และ *เน็กซ์เจเนอเรชัน*

### *วอยเอเจอร์* (1995–2001)

โลโก้ *วอยเอเจอร์*
สตาร์ เทรค: วอยเอเจอร์ (Star Trek: Voyager) ออกอากาศวันแรกเมื่อวันที่ 16 มกราคม ค.ศ. 1995 จนถึงวันที่ 23 พฤษภาคม ค.ศ. 2001 เป็นเวลาทั้งหมดเจ็ดปี มี เคต มัลกรูว แสดงเป็น กัปตัน แคทรีน เจนเวย์ โดยเป็นครั้งแรกของ *สตาร์ เทรค* ที่มีตัวละครนำเป็นผู้บังคับบัญชาหญิง

*วอยเอเจอร์* ดำเนินเรื่องในช่วงเวลาเดียวกันกับ *ดีพสเปซไนน์* และอีกสามปีหลังรายการจบ (2371–2378) ในตอนปฐมทัศน์นั้น ยูเอสเอส *วอยเอเจอร์* และลูกเรือของยาน มาคีส์ (กลุ่มกบฏสหพันธ์) กำลังถูกไล่ล่า โดยยานทั้งสองลำถูกลำแสงพาไปยัง เดลตาควอแดนต์ ซึ่งห่างจากโลกประมาณ 70,000 ปีแสง ต้องเผชิญกับการเดินทางกลับสู่โลกเป็นเวลา 75 ปี ลูกเรือต้องเรียนรู้ที่จะทำงานร่วมกันเพื่อเอาชนะความท้าทายในการเดินทางที่ยาวนานและเต็มไปด้วยอันตราย และหาวิธีที่จะทำให้การเดินทางสั้นลง

เช่นเดียวกัน *ดีพสเปซไนน์* ในช่วงปีแรกของ *วอยเอเจอร์* แสดงความขัดแย้งระหว่างลูกเรือทั้งสองมากกว่าในช่วงตอนหลัง เช่นความขัดแย้งมักจะเกิดจากลูกเรือของสตาร์ฟีตที่ต้องทำ "ตามหลักการ" กับลูกเรือของมาคีส์ที่เป็นผู้ลี้ภัยหัวกบฏ ถูกบังคับโดยสถานการณ์ให้มาทำงานร่วมกัน
ยานอวกาศ *วอยเอเจอร์* ต้องเผชิญกับวัฒนธรรมและประเด็นขัดแย้งใหม่ ซึ่งเป็นไปไม่ได้ในละครโทรทัศน์ที่อยู่ในอัลฟาควอแดนต์ ในปีต่อ ๆ มามีตัวละครและวัฒนธรรมจากรายการก่อนหน้านี้ เช่น บอร์ก, คิว, ฟาเรนกี, โรมูลัน, คลิงงอน, คาร์แดสเซีย และนักแสดงจาก *เดอะเน็กซ์เจเนอเรชัน*

### *เอนเทอร์ไพรส์* (2001–2005)

โลโก้ *เอนเทอร์ไพรส์*
สตาร์ เทรค: เอนเทอร์ไพรส์ (Star Trek: Enterprise) หรือชื่อเดิม เอนเทอร์ไพรส์ (Enterprise) เป็นละครโทรทัศน์ที่ดำเนินเรื่องก่อน *สตาร์ เทรค* ฉบับดั้งเดิม ออกอากาศระหว่างวันที่ 26 กันยายน ค.ศ. 2001 ถึง 13 พฤษภาคม ค.ศ. 2005 ทางช่องยูพีเอ็น *เอนเทอร์ไพรส์* ดำเนินเรื่องอยู่ในช่วงทศวรรษ 2150, 90 ปีหลัง ซีฟราม คอเครน เดินทางด้วยความเร็วระดับวาร์ปครั้งแรกและประมาณ 10 ปีก่อนก่อตั้งสหพันธรัฐแห่งดวงดาว โดยละครโทรทัศน์แสดงการเดินทางของลูกเรือยานอวกาศวาร์ป 5 ลำแรกของโลกชื่อ **เอนเทอร์ไพรส์* (เอ็นเอ็กซ์-01)* (*Enterprise* (NX-01))

*เอนเทอร์ไพรส์* ในช่วงแรกนั้นเป็นละครโทรทัศน์ประเภทจบในตอนเหมือนกับใน *ดิออริจินัลซีรีส์*, *เน็กซ์เจเนอเรชัน* และ *วอยเอเจอร์* ต่อมาในปีที่สาม นั้นกลายเป็นละครโทรทัศน์ที่มีเส้นเรื่องเดียวตลอดทั้งปี ปีที่สี่ซึ่งเป็นปีสุดท้ายนั้นประกอบด้วยสามและสี่ตอนที่มีเนื้อเรื่องต่อเนื่องกัน ซึ่งสำรวจต้นกำเนิดขององค์ประกอบบางอย่างที่อยู่ในละครโทรทัศน์ก่อนหน้านี้ และแก้ไขข้อผิดพลาดของความต่อเนื่องบางอย่างใน *ดิออริจินัลซีรีส์*

*เอนเทอร์ไพรส์* นั้นเริ่มต้นด้วยเรตติงที่ดี แต่เมื่อเวลาผ่านไป เรตติงกลับตกลงอย่างรวดเร็ว แม้ว่านักวิจารณ์จะชมปีที่สี่ว่าดี ทั้งแฟนและนักแสดงต่างไม่พอใจ ตอนสุดท้ายของละครโทรทัศน์ ส่วนหนึ่งเพราะว่าในตอนนั้นมุ่งเน้นไปที่นักแสดงรับเชิญจาก *เน็กซ์เจเนอเรชัน* มากเกินไป การยกเลิก *เอนเทอร์ไพรส์* เป็นการสิ้นสุดการออกอากาศของละครโทรทัศน์ *สตาร์ เทรค* ใหม่ ที่ออกอากาศมายาวนาน 18 ปี ซึ่งเริ่มตั้งแต่ *เน็กซ์เจเนอเรชัน* เมื่อปี ค.ศ. 1987

### *ดิสคัฟเวอรี* (2017–2024)

โลโก้ *ดิสคัฟเวอรี*
สตาร์ เทรค: ดิสคัฟเวอรี (Star Trek: Discovery) คือซีรีส์ที่ดำเนินเรื่องก่อน *ดิออริจินัลซีรีส์* ประมาณ 10 ปี ออกอากาศครั้งแรกเมื่อวันที่ 24 กันยายน ค.ศ. 2017 ในสหรัฐอเมริกาและแคนาดาทางช่องซีบีเอส ผู้ชมที่อยู่ในสหรัฐอเมริกาสามารถรับชมผ่านบริการสตรีมมิงซีบีเอสออลแอคเซสส์เท่านั้น ส่วนผู้ชมทั่วโลกยกเว้นแคนาดาสามารถรับชมได้บนเน็ตฟลิกซ์

ตัวละครหลักของซีรีส์คือ นาวาตรี ไมเคิล เบอร์นัม แสดงโดย สนีควา มาร์ติน-กรีน เป็นการสร้างความแตกต่างจาก *สตาร์ เทรค* เดิมที่ตัวละครนำไม่ใช่ "กัปตันของยาน" ซีรีส์เริ่มต้นด้วย ความขัดแย้งระหว่าง คลิงงอน ทคุฟม่า, ที่ต้องการจะรวมบ้านต่าง ๆ ของคลิงงอนจำนวนยี่สิบสี่ตระกูล—เรียกว่าเดอะเกรสต์เฮาส์ กับ สหพันธ์แห่งดวงดาว

### *ชอร์ตเทรคส์* (2018–2020)

สตาร์ เทรค: ชอร์ตเทรคส์ (Star Trek: Short Treks) เป็นซีรีส์รวมภาพยนตร์สั้น โดยมีเนื้อเรื่องเป็นการสำรวจฉากและตัวละครจาก *ดิสคัฟเวอรี* และลูกเรือยานอวกาศ *เอนเทอร์ไพรส์* ของกัปตัน คริสโตเฟอร์ ไพค์ ตอนสุดท้ายของปีสองนั้นเป็นการเล่าเรื่องราวเพื่อนำไปสู่ *สตาร์ เทรค: พิคาร์ด*

### *พิคาร์ด* (2020–2023)

โลโก้ *พิคาร์ด*
สตาร์ เทรค: พิคาร์ด (Star Trek : Picard) เป็นละครชุดต่อเนื่องเหมือนกับ *ดิสคัฟเวอรี่* ออกอากาศทางช่องซีบีเอสออลเอกเซส เมื่อวันที่ 23 มีนาคม ค.ศ. 2020 ดำเนินเรื่อง 30 ปีหลัง *เดอะเน็กซ์เจเนอเรชัน* แสดงนำโดย แพทริก สจวร์ต กลับมารับบทเดิมเป็น ฌอง-ลุค พิคาร์ด เนื่อเรื่องในปีแรก เล่าเรื่องราวของพิคาร์ดในวัยเกษียณของเขา แสวงหาการไถ่โทษจากสิ่งที่เขามองว่าเป็นความล้มเหลวในอดีต ในขณะที่เขาออกผจญภัยเพื่อช่วยลูกสาวของ เดตา เพื่อนร่วมทีมผู้ล่วงลับ

### *โลเวอร์ เดคส์* (2020–2024)

โลโก้ *โลเวอร์ เดคส์*
สตาร์ เทรค: โลเวอร์ เดคส์ (Star Trek: Lower Decks) เป็นซีรีส์แอนิเมชันแนวตลกผู้ใหญ่สร้างโดย ไมค์ แม็คมาฮาน ผู้เขียนบท *ริค แอนด์ มอร์ตี้* โดยเป็นเรื่องราวของลูกเรือสนับสนุนใน "ยานลำหนึ่งของสตาร์ฟลีตที่ไม่สำคัญมากนัก" ชื่อของตัวซีรีส์นั้นก็มาจากตอนหนึ่งของ *เน็กซ์เจเนอเรชัน* ซีรีส์เปิดตัวครั้งแรกเมื่อวันที่ 6 สิงหาคม 2020 บนซีบีเอสออลแอกเซส จนตอนสุดท้ายถูกปล่อยฉายเมื่อวันที่ 19 ธันวาคม 2024 บนพาราเมาต์พลัส (เดิมคือ ซีบีเอสออลแอกเซส)

### *โพรดิจี* (2021–ปัจจุบัน)

โลโก้ *โพรดิจี*
สตาร์ เทรค: โพรดิจี (Star Trek: Prodigy) เป็นซีรีส์แอนิเมชั่นที่พัฒนาสำหรับผู้ชมรุ่นเยาว์ ซีรีส์นี้เขียนบทและสร้างสรรค์โดยแดนและเควิน เฮจแมน และจะออกอากาศทางช่องนิคคาโลเดียนในฐานะกิจการร่วมค้ากับซีบีเอส โดยมุ่งเน้นไปที่กลุ่มวัยรุ่นที่ออกผจญภัยบนยานอวกาศสตาร์ฟลีตที่ถูกทิ้งร้าง ซีรีส์นี้ฉายรอบปฐมทัศน์เมื่อวันที่ 28 ตุลาคม 2021

### *สเตรนจ์นิวเวิลด์ส* (2022–ปัจจุบัน)

โลโก้ *สเตรนจ์นิวเวิลด์ส*
สตาร์ เทรค: สเตรนจ์นิวเวิลด์ส (Star Trek: Strange New Worlds) เล่าถึงยุคแรกๆ ของยานเอ็นเตอร์ไพรส์ โดยมีนักแสดงจาก *ดิสคัฟเวอรี่* อย่าง แอนสัน เมาท์ อีธาน เพ็ค และรีเบคก้า โรมิจน์ ที่กลับมาสวมบทบาทเป็น คริสโตเฟอร์ ไพค์ สป็อค และนัมเบอร์วัน ตามลำดับ ซีรีส์เรื่องนี้ออกฉายทางพาราเมาท์+ และฉายรอบปฐมทัศน์ในวันที่ 5 พฤษภาคม 2022

### กำลังพัฒนา

ซีบีเอสออลแอกเซสประกาศว่าซีรีส์คนแสดงและแอนิเมชันหลายเรื่อง กำลังอยู่ในขั้นตอนการพัฒนา

มิเชล โหย่ว จะกลับมารับบทเดิมเป็น ฟิลิปปา จอร์โจว์ ที่มาจากจักรวาลกระจกใน *ดิสคัฟเวอรี* ซึ่งสังกัด แซคชัน 31 ในซีรีส์ชุดแยก

ซีรีส์อื่น ๆ ของแฟรนไชส์ที่กำลังอยู่ขั้นตอนวางแผนเพื่อพัฒนา ได้แก่ ซีรีส์ที่ดำเนินเรื่องในสถาบันสตาร์ฟลีต พัฒนาโดย สเตฟานี ซาเวจ และ จอช ชวาร์ตซ์, *เซติ อัลฟา ไฟว์* ซีรีส์ที่เกี่ยวกับตัวละคร ข่าน นูเนียน ซิงห์ และ เนื้อเรื่อง *ศึกสลัดอวกาศ* ของเขา เขียนโดย นิโคลัส เมเยอร์

ในเดือนกรกฎาคม 2024 จัสติน ซิเมียนและทอว์นี่ นิวซัม ดาราจากซีรีส์ โ**ลเวอร์ เดคส์* ประกาศว่าพวกเขากำลังพัฒนาซีรีส์คอมเมดี้แอคชั่นเรื่องแรกของ *สตาร์ เทรค* ทั้งคู่พบกันเมื่อซิเมียนเป็นแขกรับเชิญใน *สตาร์ เทรค: เดอะพ็อดไดเร็คทีฟ* ซึ่งเป็นพอดแคสต์ *สตาร์ เทรค* อย่างเป็นทางการที่นิวซัมเป็นพิธีกร และการนำเสนอซีรีส์ของพวกเขาก็เติบโตขึ้นมาจากความรักที่เหมือนกันที่มีต่อตอน *ดีพสเปซไนน์* และ *เดอะเน็กซ์เจเนอเรชัน* ที่เน้นไปที่ตัวละครซึ่งไม่ได้ "เน้นเนื้อเรื่อง" มากนัก ซีรีส์เรื่องนี้มีฉากหลังในศตวรรษที่ 25 โดยติดตาม "คนนอกสหพันธ์" ที่ชีวิตของพวกเขาทำงานบนดาวรีสอร์ทและถ่ายทอดให้ผู้ชมทั่วทั้งควอดแรนต์ได้รับชม โทนเรื่องนี้ถูกนำไปเปรียบเทียบกับซีรีส์คอมเมดี้เรื่อง *ดิออฟฟิศ* และ *พาร์คส์แอนด์รีคริแอชั่น* เคิร์ตซ์แมนเปิดใจกับซีรีส์ใหม่นี้หลังจากประทับใจผลงานของนิวซัมในฐานะนักเขียนใน *สตาร์ฟลีทอะแคเดมี* และเขาได้รับมอบหมายให้เป็นนักเขียนและผู้อำนวยการสร้างบริหารในโปรเจ็กต์ร่วมกับซิเมียนและนิวซัม นิวซัมและซิเมียนเลือกที่จะตั้งซีรีส์เป็นศตวรรษที่ 25 เพื่อให้ตัวละครจาก โ**ลเวอร์ เดคส์* และ *พิคาร์ด* ปรากฏตัวในซีรีส์ได้

## ภาพยนตร์

โลโก้ปัจจุบัน
พาราเมาต์พิกเจอส์สร้างภาพยนตร์ชุด "สตาร์ เทรค" ออกมาแล้วสิบสามภาค โดยภาคล่าสุดฉายเมื่อกรกฎาคม 2016 ในภาพยนตร์หกเรื่องแรกนั้นเป็นการผจญภัยของนักแสดงจาก "ดิออริจินัลซีรีส์" ภาพยนตร์เรื่องที่เจ็ด *สตาร์ เทรค ผ่ามิติจักรวาลทลายโลก* เป็นภาพยนตร์ส่งต่อจากนักแสดงดั้งเดิมไปยังนักแสดงจาก "เน็กซ์เจเนอเรชัน" แล้วสามเรื่องต่อมาก็เน้นเฉพาะนักแสดงจาก "เดอะเน็กซ์เจเนอเรชัน" อย่างเดียว

ในภาพยนตร์เรื่องที่สิบเอ็ดและภาคต่อมาเป็นเส้นเวลาต่างกันจากเส้นเวลาดั้งเดิม โดยใช้นักแสดงใหม่แสดงเป็นตัวละครจาก "ดิออริจินัลซีรีส์" เลอนาร์ด นีมอย แสดงเป็นสป็อควัยแก่ในภาพยนตร์ ให้เชื่อมโยงการเล่าเรื่องกับเส้นเวลาเก่า ซึ่งต่อมากเรียกว่าเส้นเวลาไพร์ม ส่วนเส้นเวลาที่แตกต่างมีชื่อว่า "เส้นเวลาแคลวิน" คิดค้นโดย ไมเคิลและเดนิส โอคูดะ เพื่อให้เกียรติแก่ยานอวกาศ ยูเอสเอส *แคลวิน* ซึ่งปรากฏครั้งแรกในภาพยนตร์เมื่อปี ค.ศ. 2009

| ภาพยนตร์
 | วันฉายในสหรัฐ
 | ผู้กำกับ
 | ผู้เขียนบท
 | เนื้อเรื่องโดย
 | ผู้อำนวยการสร้าง
 |
| --- | --- | --- | --- | --- | --- |
| *ดิออริจินัลซีรีส์* |
| *สตาร์ เทรค: บทเริ่มต้นแห่งการเดินทาง* | 7 ธันวาคม ค.ศ. 1979 (1979-12-07) | รอเบิร์ต ไวส์
 | แฮโรลด์ ลิฟวิงสตัน
 | อลัน ดีน ฟอสเตอร์
 | ยีน ร็อดเดนเบอร์รี
 |
| *สตาร์ เทรค 2 ศึกสลัดอวกาศ* | 4 มิถุนายน ค.ศ. 1982 (1982-06-04) | นิโคลัส เมเยอร์
 | แจ็ค บี. โซวอร์ดส์
 | ฮาร์ฟ เบนเนตต์และแจ็ค บี. โซวอร์ดส์
 | รอเบิร์ต ซัลลิน
 |
| *สตาร์ เทรค 3 ค้นหาสป็อคมนุษย์มหัศจรรย์* | 1 มิถุนายน ค.ศ. 1984 (1984-06-01) | เลอนาร์ด นีมอย
 | ฮาร์ฟ เบนเนตต์
 |
| *สตาร์ เทรค 4 ข้ามเวลามาช่วยโลก* | 26 พฤศจิกายน ค.ศ. 1986 (1986-11-26) | สตีฟ เมียร์สัน, ปีเตอร์ ไครคส์, นิโคลัส เมเยอร์และฮาร์ฟ เบนเนตต์
 | ฮาร์ฟ เบนเนตต์และเลอนาร์ด นีมอย
 | ฮาร์ฟ เบนเนตต์
 |
| *สตาร์ เทรค 5 สงครามสุดจักรวาล* | 9 มิถุนายน ค.ศ. 1989 (1989-06-09) | วิลเลียม แชตเนอร์
 | เดวิด ลาเวอรี
 | วิลเลียม แชตเนอร์, ฮาร์ฟ เบนเนตต์และเดวิด ลาเวอรี
 |
| *สตาร์ เทรค 6 ศึกรบสยบอวกาศ อวสานสตาร์เทร็ค* | 6 ธันวาคม ค.ศ. 1991 (1991-12-06) | นิโคลัส เมเยอร์
 | นิโคลัส เมเยอร์และแดนนี มาร์ติน ฟลินน์
 | เลอนาร์ด นีมอย, ลอว์เรนซ์ คอนเนอร์และมาร์ก โรเซนตอล
 | ราล์ฟ วินเทอร์และสตีเวน-ชาร์ลส์ แจฟฟี
 |
| *เดอะเน็กซ์เจเนอเรชัน* |
| *สตาร์ เทรค ผ่ามิติจักรวาลทลายโลก* | 18 พฤศจิกายน ค.ศ. 1994 (1994-11-18) | เดวิด คาร์สัน
 | โรนัลด์ ดี. มัวร์และแบรนนอน บรากา
 | ริก เบอร์แมน, แบรนนอน บรากาและโรนัลด์ ดี. มัวร์
 | ริก เบอร์แมน
 |
| *สตาร์ เทรค: ฝ่าสงครามยึดโลก* | 22 พฤศจิกายน ค.ศ. 1996 (1996-11-22) | โจนาทาน เฟรกส์
 | แบรนนอน บรากาและโรนัลด์ ดี. มัวร์
 | ริก เบอร์แมน, มาร์ตี ฮอร์นสไตน์และปีเตอร์ ลอริตสัน
 |
| *สตาร์ เทรค: ผ่าพันธุ์อมตะยึดจักรวาล* | 11 ธันวาคม ค.ศ. 1998 (1998-12-11) | ไมเคิล พิลเลอร์
 | ริก เบอร์แมนและไมเคิล พิลเลอร์
 | ริก เบอร์แมน
 |
| *สตาร์ เทรค: เนเมซิส* | 13 ธันวาคม ค.ศ. 2002 (2002-12-13) | สจวร์ต แบร์ด
 | จอห์น โลแกน
 | จอห์น โลแกน, ริก เบอร์แมนและเบรนต์ สไปเนอร์
 |
| *เส้นเวลาแคลวิน* |
| *สตาร์ เทรค สงครามพิฆาตจักรวาล* | 8 พฤษภาคม ค.ศ. 2009 (2009-05-08) | เจ.เจ. แอบรัมส์
 | โรเบอร์โต โอจีและอเล็กซ์ เคิร์ตซ์แมน
 | เจ.เจ. แอบรัมส์และเดมอน ลินเดลอฟ
 |
| *สตาร์ เทรค ทะยานสู่ห้วงมืด* | 16 พฤษภาคม ค.ศ. 2013 (2013-05-16) | โรเบอร์โต โอจี, อเล็กซ์ เคิร์ตซ์แมนและเดมอน ลินเดลอฟ
 | เจ.เจ. แอบรัมส์, ไบรอัน เบิร์ก, เดมอน ลินเดลอฟ, อเล็กซ์ เคิร์ตซ์แมนและโรเบอร์โต โอจี
 |
| *สตาร์ เทรค ข้ามขอบจักรวาล* | 22 กรกฎาคม ค.ศ. 2016 (2016-07-22) | จัสติน ลิน
 | ไซมอน เพกก์และดัก ยัง
 | เจ.เจ. แอบรัมส์, โรเบอร์โต โอจี, ลินด์ซีย์ แวเบอร์และจัสติน ลิน
 |
| *ภาพยนตร์โทรทัศน์* |
| *สตาร์ เทรค เซคชั่น 31* | 24 มกราคม ค.ศ. 2025 (2025-01-24) | โอลาตุนเด โอซุนซานมี
 | เครก สวีนี่
 | โบ ยอน คิม, เอริก้า ลิปโพลด์
 | เท็ด มิลเลอร์
 |

## หมายเหตุ

## อ้างอิง

## แหล่งข้อมูลอื่น

* เว็บไซต์ทางการ
* *สตาร์ เทรค* ที่เว็บไซต์ Curlie
* *สตาร์ เทรค* ที่ NASA – Enterprising Nebulae